Leigh-Anne Pinnock

Leigh-Anne Pinnock (s. 4. lokakuuta 1991 High Wycombe, Buckinghamshire, Yhdistynyt kuningaskunta) on englantilainen laulaja ja lauluntekijä. Hän osallistui sooloesiintyjänä laulukilpailuohjelma X Factoriin vuonna 2011, jolloin hänestä tuli tyttöryhmä Little Mixin jäsen. Yhtye voitti kilpailun ja on myynyt yli 60 miljoonaa levyä maailmanlaajuisesti, mikä tekee siitä yhden maailman menestyneimmistä tyttöbändeistä.

Little Mix on X Factorin historian ensimmäinen kokoonpano, joka on voittanut kisan. Yhtye julkaisi kuusi studioalbumia ja saavutti viisi ykkössingleä Britannian singlelistalla. Lauluntekijänä Pinnock on sanoittanut sekä yhtyeen omia singlejä että soolokappaleitaan.

Musiikin lisäksi Pinnock tunnetaan aktiivisuudestaan ​​rasismin vastaisessa taistelussa, ja vuonna 2020 hän sai tasa-arvopalkinnon tunnustuksena työstään rotutasa-arvon edistämiseksi Britanniassa. Hänen dokumenttinsa Leigh-Anne: Race, Pop & Power sai tunnustusta ja oli myös ehdolla National Television Awards -gaalassa. Joulukuussa 2021 Pinnock teki näyttelijädebyyttinsä elokuvassa Boxing Day.

Little Mix jäi vuonna 2022 määrittelemättömän pituiselle tauolle, jolloin Pinnock siirtyi soolouralle. Hän on julkaissut EP-levyn No Hard Feelings (2024).

 Nuoruus 
Leigh-Anne Pinnock syntyi ja varttui High Wycombessa, Buckinghamshiressä. Hänen äitinsä Deborah Thornhill on historian opettaja ja isänsä John Pinnock entinen ammattinyrkkeilijä. Pinnockilla on kaksi vanhempaa siskoa, Sian-Louise ja Sairah. Hänen sukujuurensa ovat Barbadokselta ja Jamaikalta, jota hän pitää toisena kotinaan. Pinnockin molemmat isoisät muuttivat Britanniaan 1960-luvulla, ja hänen molemmat isoäitinsä ovat valkoisia.

Pinnock aloitti laulamisen jo lapsena ja kuului nuorisokuoroon. Ennen X Factoria hän työskenteli Pizza Hutissa tarjoilijana.

 Ura 
 X Factor ja Little Mix 
Pinnockin osallistui vuonna 2011 X Factorin koelauluihin Rihannan kappaleella ”Only Girl (In the World)”. Kun hän epäonnistui ensimmäisessä bootcamp-haasteessa, tuomarit sijoittivat hänet nelihenkiseen Rhythmix-yhtyeeseen, johon kuuluivat myös Jade Thirlwall, Jesy Nelson ja Perrie Edwards. Ryhmä eteni tuomareiden taloihin ja sieltä live-esityksiin mentorinaan laulaja Tulisa Contostavlos. Kilpailun aikana yhtyeen nimi muutettiin lakisyistä muotoon Little Mix. Yhtye vei voiton X Factorissa, mikä teki heistä ohjelman historian ensimmäisen kokoonpanon, joka on voittanut kisan. Little Mix julkaisi kuusi studioalbumia ja saavutti viisi ykkössingleä Britanniassa ennen tauolle jäämistään vuonna 2022.

Pinnock alkoi työstää sooloprojektejaan, ja huhtikuussa 2019 hän teki lauluntekijänä sopimuksen Sony/ATV Music Publishing -yhtiön kanssa.

 Sooloura 
Helmikuussa 2022 Pinnock teki levytyssopimuksen Warner Recordsin kanssa artistinimellä Leigh-Anne. Hän julkaisi kesäkuussa 2023 ensimmäisen soolosinglensä ”Don’t Say Love”. Syyskuussa julkaistiin karibialaisia rytmejä sisältävä ”My Love”, jolla on mukana Ayra Starr. Vuonna 2024 Pinnock julkaisi kolmannen singlen ”Stealin’ Love” ja sen vanavedessä EP-levynsä No Hard Feelings.

Leigh-Anne ilmoitti eronneensa levy-yhtiöstään toukokuussa 2025 ja solmineensa uuden sopimuksen Virgin Music Groupin kanssa itsenäisenä artistina. Syyksi hän kertoi halunsa tehdä musiikkia omilla ehdoillaan.

 Muut hankkeet 

Maaliskuussa 2019 Pinnock nimettiin urheilubrändi Umbron uudeksi kasvoksi. Samana vuonna hän perusti ystävänsä kanssa oman uima-asumerkkinsä In’A’Seashell. Lokakuussa 2020 Pinnock perusti oman tuotantoyhtiönsä Pinnock Productionsin, joka tuo esiin monimuotoisuutta sekä kulttuureja, jotka ovat aliedustettuja mediassa. Pinnock näytteli yhtä pääosista elokuvassa Boxing Day (2021). Hän levytti elokuvan alkuperäismusiikin ja toimi myös tuottajana.

Joulukuussa 2020 Pinnock voitti palkinnon Ethnicity Awards -tapahtumassa yhtyetoverinsa Jade Thirlwallin kanssa tunnustuksena heidän työstään rotutasa-arvon edistämiseksi Britanniassa. Toukokuussa 2021 hänen dokumenttinsa Leigh-Anne: Race, Pop & Power julkaistiin BBC:n kanavilla. Hän puhui dokumentissa kolorismista musiikkiteollisuudessa sekä henkilökohtaisista kokemuksistaan. Dokumentti oli ehdolla National Television Award -palkinnon saajaksi.

Kesäkuussa 2021 Pinnock alkoi toimia Maybellinen mainoskasvona.

 Yksityiselämä 
Pinnock alkoi vuonna 2016 seurustella ammattilaisjalkapalloilijan Andre Grayn kanssa, jonka hän oli tavannut yökerhossa Marbellassa. Pinnock ilmoitti toukokuussa 2021 olevansa raskaana, ja 16. elokuuta 2021 hän synnytti kaksostytöt. Pinnock ja Gray avioituivat Jamaikalla kesäkuussa 2023.

Pinnock on kertonut kokeneensa rasismia lapsesta saakka. Glamour-lehden haastattelussa maaliskuussa 2019 hän kertoi muun muassa sosiaalisessa mediassa saamistaan kommenteista sekä tunteneensa ensimmäiset kolme vuotta olonsa ”näkymättömäksi” Little Mixin ainoana mustaihoisena tyttönä. Samalla hän tiedosti oman etuoikeutensa sekarotuisena naisena.

 Diskografia 
 EP:t 
 No Hard Feelings (2024)

 Singlet 
 ”Don’t Say Love” (2023)
 ”My Love” (mukana Ayra Starr, 2023)
 ”Stealin’ Love” (2024)
 ”Forbidden Fruit” (2024)
 ”OMG” (2024)
 ”Been a Minute” (2025)

 Lauluntekijänä 
 Vuosi Artisti Albumi Laulu Muuta 2012 Little Mix  Kirjoittaja ”DNA” ”Change Your Life” ”How Ya Doin’” 2013  ”Salute” ”Move” ”Little Me”2015Britney Spears & Iggy Azalea”Pretty Girls” 2016 Little Mix  ”Shout Out to My Ex” 2020  ”Break Up Song” ”Holiday” 2021 Little Mix, Galantis & David Guetta ”Heartbreak Anthem” Little Mix Between Us ”No”

 Lähteet 

Luokka:Brittiläiset laulajat
Luokka:Brittiläiset lauluntekijät
Luokka:Elävät henkilöt
Luokka:Vuonna 1991 syntyneet